Polisiekonstabel en vriend in Wes-Kaap doodgeskiet | Maroela Media
'n Polisiekonstabel en een van sy vriende is Donderdagaand doodgeskiet in Bardale, Mfuleni, 'n informele nedersetting in Kaapstad.
Brig. Novela Potelwa, woordvoerder van die polisie, het gesê die 25-jarige konstabel Thobinceba Xhontelo het saam met 'n vriend en vriendin in 'n motor gery en stilgehou toe hy besef daar is 'n voertuig wat hulle agtervolg.
"Die insittendes van die voertuig het op hulle losgebrand en hom buite die motor doodgeskiet. Die skieters het toe ook verskeie skote op die motor gevuur wat Xhontelo bestuur het. Die verdagtes het daarna van die toneel gevlug," het Potelwa verduidelik.
Een van Xhontelo se passasiers, 'n 24-jarige man, het op pad na die hospitaal aan sy beserings beswyk. 'n 32-jarige vrou het 'n skietwond in haar been opgedoen en is in die hospitaal opgeneem.
Beamptes van die direktoraat vir prioriteitsmisdaadondersoeke (die Valke) stel verder ondersoek in.
Lt.genl. Yolisa Matakata, provinsiale polisiekommissaris, het sy meegevoel betuig met Xhontelo se familie en kollegas. Sy betreur die sinnelose moord op 'n polisiebeampte wat op die kruin van sy lewe was.
Xhontelo was by Kuilsrivier-polisie gestasioneer. Hy het in Desember 2019 uit die polisie-akademie passeer.